text: koldfront
  
  publiceret: 2022-07-05 11:30:53+02:00
  En koldfront er en frontzone, der dannes, når varm og fugtig luft fortrænges af koldere luft. Vejret ved en koldfront er præget af kortvarig, men ofte kraftig nedbør, til tider ledsaget af torden. Ved koldfrontspassage skifter vejret på en karakteristisk måde, når den disede vejrtype i varmluften foran fronten afløses af opklaring med kumulusskyer og byger. Samtidig drejer vinden fra sydvest mod vest og nordvest.